ରାଞ୍ଚିଃ ବୁଧବାରଠାରୁ ନ୍ୟୁଜିଲ୍ୟାଣ୍ଡ ବିପକ୍ଷ ଟି-୨୦ ସିରିଜ୍ ଆରମ୍ଭ ହୋଇଥିବା ବେଳେ ପ୍ରଥମ ଦୁଇଟି ମ୍ୟାଚ୍ ଜିତି ଘରୋଇ ଟିମ୍ ଭାରତ ସିରିଜ୍ ପୋଛିନେଇଛି। ପ୍ରଥମ ଥର ପାଇଁ ରୋହିତ ଶର୍ମା ବିଧିବଦ୍ଧ ଅଧିନାୟକ ଦାୟିତ୍ବ ତୁଲାଉଥିବା ବେଳେ ମୁଖ୍ୟ କୋଚ୍ ଭାବେ ଟିମ୍ ଇଣ୍ଡିଆ ପକ୍ଷରୁ ରାହୁଲ୍ ଦ୍ରାବିଡ ଡେବ୍ୟୁ କରିଛନ୍ତି। ପ୍ରଥମ ମ୍ୟାଚ୍ ଜିତି ଟିମ୍ ଇଣ୍ଡିଆ ବିଜୟରୁ ଅଭିଯାନ ଆରମ୍ଭ କରିଥିବା ବେଳେ ଶୁକ୍ରବାର ରାଞ୍ଚିଠାରେ ଖେଳାଯାଇଥିବା ଦ୍ବିତୀୟ ଟି-୨୦ ମ୍ୟାଚରେ ନ୍ୟୁଜିଲ୍ୟାଣ୍ଡକୁ ୭ ଓ୍ବିକେଟରେ ହରାଇ ଭାରତ ୩ ମ୍ୟାଚ୍ ବିଶିଷ୍ଟ ସିରିଜକୁ ୨-୦ରେ ଜିତି ନେଇଛି। ଏହି ସିରିଜ ବିଜୟ ଦ୍ବାରା ଭାରତ ନିଜର ବିଶ୍ବକପ ପରାଜୟଜନିତ ଗ୍ଲାନିକୁ କିଛିଟା ଲାଘବ କରିବାରେ ସକ୍ଷମ ହୋଇଛି। ପ୍ରଥମ ଦୁଇଟି ମ୍ୟାଚରେ ବିଜୟ ସହ ରୋହିତ ଓ ଦ୍ରାବିଡ ଯୋଡ଼ି ସେମାନଙ୍କ କ୍ୟାରିୟରର ଏକ ଗୁରୁତ୍ବପୂର୍ଣ୍ଣ ପର୍ଯ୍ୟାୟ ଆରମ୍ଭ କରିଛନ୍ତି। ଶୁକ୍ରବାର ମୁକାବିଲାରେ ପ୍ରଥମେ ବ୍ୟାଟିଂ କରିବା ପାଇଁ ଆହ୍ବାନ ପାଇବା ପରେ ନ୍ୟୁଜିଲ୍ୟାଣ୍ଡ୍ ନିର୍ଦ୍ଧାରିତ ୨୦ ଓଭରରେ ୬ ଓ୍ବିକେଟ ହରାଇ ୧୫୩ ରନ୍ କରିଥିଲା। କିନ୍ତୁ ପ୍ରଥମେ ଭାରତୀୟ ବୋଲରଙ୍କ ଦମଦାର ବୋଲିଂ ଏବଂ ପରେ ଦୁଇ ଓପନର ରୋହିତ ଶର୍ମା ଓ କେଏଲ ରାହୁଲଙ୍କ ଲଢୁଆ ଅର୍ଦ୍ଧଶତକ ବଳରେ ଭାରତ ୧୭.୨ ଓଭରରେ ୩ ଓ୍ବିକେଟ ହରାଇ ୧୫୪ ରନର ବିଜୟ ଲକ୍ଷ୍ୟକୁ ହରାଇ ହାସଲ କରିନେଇଥିଲା। ଦମଦାର ବୋଲିଂ ପାଇଁ ହର୍ଷଲ ପଟେଲ ପ୍ଲେୟର ଅଫ୍ ଦ ମ୍ୟାଚ୍ ବିବେଚିତ ହୋଇଥିଲେ।
ଦ୍ବିତୀୟ ପାଳିରେ ଭାରତର ଦୁଇ ଓପନର ଲୋକେଶ ରାହୁଲ୍ ଓ ଅଧିନାୟକ ରୋହିତ ଶର୍ମା ୧୩.୨ ଓଭରରେ ୧୧୭ ରନ୍ ଯୋଡ଼ିଥିଲେ। ରାହୁଲ୍ ମାତ୍ର ୪୯ଟି ବଲ୍ ଖେଳି ୬ଟି ଚୌକା ଓ ୨ଟି ଛକା ସହ ୬୫ ରନ୍ କରି ଆଉଟ୍ ହେବା ପରେ ରୋହିତଙ୍କ ସହ ମିଶି ଭେଙ୍କଟେଶ ଆୟର୍ ୧୮ ରନ୍ ଯୋଡ଼ିଥିଲେ। ରୋହିତ ରାହୁଲ୍ ମାତ୍ର ୩୬ଟି ବଲ୍ ଖେଳି ଗୋଟିଏ ଚୌକା ଓ ୫ଟି ଛକା ସହ ୫୫ ରନ୍ କରି ଆଉଟ୍ ହେବା ପରେ ସୂର୍ଯ୍ୟକୁମାର ଯାଦବ ଆସି ମାତ୍ର ୧ ରନ୍ କରି ସଅଳ ଆଉଟ୍ ହୋଇଥିଲେ। ଆୟର୍ ୧୧ଟି ବଲ୍ ଖେଳି ୨ଟି ଚୌକା ସହ ୧୨ ରନ୍ ଓ ଋଷଭ ପନ୍ତ୍ ୬ଟି ବଲ୍ ଖେଳି ୨ଟି ଛକା ସହ ୧୨ ରନ୍ କରି ଅପରାଜିତ ରହିଥିବା ବେଳେ ୧୪ତମ ଓଭରର ପ୍ରଥମ ଦୁଇଟି ବଲରେ ୨ଟି ଛକା ଲଗାଇ ଦଳୀୟ ସ୍କୋରକୁ ୧୫୪/୩ରେ ପହଞ୍ଚାଇଥିଲେ। ନ୍ୟୁଜିଲ୍ୟାଣ୍ଡ୍ ପକ୍ଷରୁ ଟିମ୍ ସାଉଦି ୩ଟିଯାକ ୱିକେଟ୍ ନେଇଥିଲେ।
ଏହି ମ୍ୟାଚରେ ଭାରତ ଟସ ଜିତି ପ୍ରଥମେ ବୋଲିଂ କରିବାକୁ ନିଷ୍ପତ୍ତି ନେଇଥିଲା। ପ୍ରଥମେ ବ୍ୟାଟିଂ କରିବା ପାଇଁ ଆହ୍ବାନ ପାଇବା ପରେ ନ୍ୟୁଜିଲ୍ୟାଣ୍ଡ୍ ନିର୍ଦ୍ଧାରିତ ୨୦ ଓଭରରେ ୬ ଓ୍ବିକେଟ ହରାଇ ୧୫୩ ରନ୍ କରିଥିଲା। ଦଳ ପକ୍ଷରୁ ଓପନର ମାର୍ଟିନ୍ ଗପ୍ଟିଲ୍ ଓ ଡାରିଲ ମିଚେଲ ଦ୍ବିତୀୟ ସର୍ବାଧିକ ୩୧ ରନ୍ କରିଥିଲେ। ଗପ୍ଟିଲ୍ ମାତ୍ର ୧୫ଟି ବଲରେ ୩ଟି ଚୌକା ଓ ୨ଟି ଛକା ସହ ୩୧ ରନ୍ କରି ଆଉଟ୍ ହେବା ପରେ ମାର୍କ ଚାପମାନ୍ ୧୭ଟି ବଲରେ ୩ଟି ଚୌକା ସହ ୨୧ ରନ୍ କରି ଆଉଟ୍ ହୋଇଥିଲେ। ଡାରିଲ ମିଚେଲ ୨୮ଟି ବଲରେ ୩ଟି ଚୌକା ସହ ୩୧ ରନ୍ କରି ଆଉଟ୍ ହୋଇଥିଲେ। ଗ୍ଲେନ୍ ଫିଲିପ୍ସ ୨୧ଟି ବଲରେ ଗୋଟିଏ ଚୌକା ଓ ୩ଟି ଛକା ସହ ସର୍ବାଧିକ ୩୪ ରନ୍ କରି ଆଉଟ୍ ହୋଇଥିଲେ। ଆଉ କେହି ବଡ଼ ସ୍କୋର୍ କରିପାରି ନ ଥିଲେ। କେବଳ ଟିମ୍ ସାଇଫର୍ଟ ଗୋଟିଏ ଚୌକା ସହ ୧୩ ରନ୍ କରିଥିଲେ। ଘରୋଇ ଦଳ ପକ୍ଷରୁ ହର୍ଷଲ ପଟେଲ ୨ଟି ଏବଂ ଭୁବନେଶ୍ବର କୁମାର, ଦୀପକ ଚହର, ରବିଚନ୍ଦ୍ରନ୍ ଅଶ୍ବିନ୍ ଓ ଅକ୍ଷର ପଟେଲ ଗୋଟିଏ ଲେଖାଏଁ ୱିକେଟ୍ ନେଇଥିଲେ। ସିରିଜର ସିରିଜର ତୃତୀୟ ମ୍ୟାଚ୍ ରବିବାର କୋଲକାତାଠାରେ ଖେଳାଯିବ।
Your browser does not support the video tag.
ସାରା ଦେଶରେ ୧ରୁ ୭ ସେପ୍ଟେମ୍ବର ଯାଏ ଜାତୀୟ ପୋଷକ ସପ୍ତାହ ପାଳନ କରାଯାଇଥାଏ। ଫଳରେ ଲୋକେ ଖାଦ୍ୟର ସମସ୍ତ ଜରୁରୀ ତତ୍ତ୍ବର ଆବଶ୍ୟକତାକୁ ବୁଝିପାରିବେ। ଏଠାରେ ହରିୟାଲି ଚିକେନ ଟିକ୍କା ରେସିପି ଦିଆଯାଇଛି। ଏଥିରେ ପ୍ରୋଟିନ, ମ୍ୟାଗ୍ନେସିୟମ, କ୍ୟାଲସିୟମ, ପୋଟାସିୟମ, ଭିଟାମିନ ସି ଭଳି ଜରୁରୀ ତତ୍ତ୍ବ ଅଧିକ ମାତ୍ରାରେ ମିଳିଥାଏ। ଏହା ସେବନ କରିବା ଦ୍ବାରା ଉତ୍ତମ ଶାରୀରିକ ବିକାଶ ହେବାରେ ସାହାଯ୍ୟ ମିଳେ।
